આ ફિલ્મ ડાન્સ-ઓરિયેન્ટેડ છે એટલે વરુણ-શ્રદ્ધાએ પણ ચિત્ર-વિચિત્ર કપડાં પહેરીને ક્યુટ દેખાવાનું અને ડાન્સ કરવાનું જ આવ્યું છે. પ્રભુ દેવાની તો આમેય ઍક્ટિંગ કરતાં લોકોને તેનો ડાન્સ જોવામાં જ વધારે રસ હોય છે. એટલે કુલ મિલા કે બાત યે હૈ કિ તમે ડાન્સ રિયલિટી શોઝના ચરસી જેવા વ્યસની હો, પ્રભુ દેવાને જોઈને તમારા મોંમાંથી પણ વિષ્ણુસર નીકળી જતું હોય, રેમો-ટેરેન્સ-ધર્મેશ-રાઘવ-પુનિત-લૉરેન ગૉટલીબ-ગણેશ આચાર્ય તમને તમારાં ફૅમિલી-મેમ્બર્સ જેવાં લાગતાં હોય અથવા તો તમારા હૃદયના કોઈક ખૂણે એક ડાન્સરનો આત્મા સળવળતો હોય તો જ આ ફિલ્મ તમારા માટે છે, બાકી હિપ હૉપ જેવા હાડકાતોડ ડાન્સ તમને નાચકણા-કૂદકણા લાગતા હોય તો મહેરબાની કરીને લાંબા ન થતા.અને હા, આ ફિલ્મને માત્ર એક ગિમિક માટે જ ૩D બનાવવામાં આવી છે. એવી કોઈ મહાન ૩D ઇફેક્ટ આ ફિલ્મમાં છે નહીં. એટલે ટિકિટોના અત્યંત વધી ગયેલા ભાવ જોતાં પ્રમાણમાં ઓછી કિંમતે ૨Dમાં જ જોવાનું રાખજો.